**Informatīvais ziņojums par Āfrikas cūku mēra uzraudzības un apkarošanas programmas īstenošanu un Pārtikas un veterinārā dienesta kapacitāti Āfrikas cūku mēra uzraudzības un izplatības ierobežošanas nodrošināšanai**

**I. Situācijas apraksts**

Zemkopības ministrija ir sagatavojusi informatīvo ziņojumu, lai informētu Ministru kabinetu par situāciju saistībā ar Āfrikas cūku mēra (turpmāk – ĀCM) izplatību un īstenotajiem pasākumiem šīs infekcijas slimības ierobežošanai, kā arī rastu risinājumu dažos slimības uzraudzības un kontroles problēmjautājumos.

Informatīvajā ziņojumā izklāstīti šādi jautājumi:

1) ĀCM uzraudzības un apkarošanas programmas (turpmāk – ĀCM programma) darbības mērķi, tās īstenošanai nepieciešamā finansējuma aprēķins un pamatojums;

2) par Pārtikas un veterinārajam dienestam (turpmāk – PVD) uz laiku līdz 2017.gada 31.decembrim piešķirtajām papildu amata vietām;

3) informācija par Valsts kontroles 2015.gada revīzijā Nr. 2.4.1-20/2015 “Āfrikas un klasiskā cūku mēra apkarošanai piešķirtā finansējuma izlietojuma izvērtējums” (turpmāk – revīzija Nr. 2.4.1-20/2015) norādīto trūkumu novēršanu, kā arī paskaidrojums par dažu trūkumu novēršanas risinājuma ierobežotajām iespējām.

Āfrikas cūku mēris (ĀCM) ir epizootiska rakstura slimība, kas ļoti strauji izplatās cūku sugas dzīvnieku vidū. Tās klīniskās pazīmes ir līdzīgas klasiskajam cūku mērim, bet ar šo infekcijas slimību saslimušajiem dzīvniekiem ir augstāki mirstības rādītāji (gandrīz 100%). Slimība cūkām nav ārstējama. Situāciju pasliktina atbilstošas vakcīnas trūkums, kura pasargātu no tālākas dzīvnieku inficēšanās un slimības izplatīšanās lielā apmērā. Šīs slimības patoģenēze labvēlīgi ietekmē slimības nekontrolētu izplatīšanos, jo antivielas, kas veidojas pret vīrusu, nav vīrusu neitralizējošas. Tāpēc, kad vīruss nokļūst uzņēmīgā dzīvnieku populācijā, tam ir plašas iespējas attīstīties un vairoties, tā ka masveidā iet bojā saimnieciskiem nolūkiem audzēti dzīvnieki, radot nopietnas ekonomikas sekas līdz pat nozares iznīcināšanas draudiem plašos apgabalos.

Epidemioloģisko pētījumu rezultāti par šīs slimības izplatības īpatnībām liecina, ka valstī šo infekcijas slimību var ievest ar svaigu cūkgaļu (85% gadījumu), dzīvām cūkām (14% gadījumu) un inficētu transportlīdzekli (1% gadījumu).

Ievērojot epidemioloģiskās izmeklēšanas rezultātus, kā arī to, ka slimības izplatības areāls palielinās, nepieciešama pastāvīga šīs infekcijas slimības uzraudzība un kontrole, lai laikus atklātu riska faktorus un novērstu slimības izplatības iespējas, sevišķi piemājas saimniecībās, kurās tiek audzētas cūkas pašpatēriņam.

ĀCM uzraudzība Latvijā īpaši aktuāla ir kopš 2013. gada 25. jūnija, kad ĀCM tika konstatēts mājas cūkām Baltkrievijā un pēc mēneša (2013. gada 24.jūlijā) – arī Krievijā Pleskavas apgabalā.

 2014.gada 26.jūnijā Latvijā – Baltkrievijas un Krievijas Federācijas pierobežā – tika konstatēti pirmie mežacūku saslimšanas gadījumi ar ĀCM. Vēlāk, slimībai izplatoties mežacūku populācijā, ĀCM tika konstatēts arī piemājas cūku novietnēs (32 ĀCM uzliesmojumi 2014.gadā).

2014. gada 26. jūnijā laboratoriskajos izmeklējumos ĀCM vīruss tika apstiprināts trim mežacūkām, kas atrastas mirušas Dagdas novada Ķepovas pagastā gandrīz uz robežas ar Baltkrieviju, kā arī trim mājas cūkām Krāslavas novada Robežnieku pagastā, kur novietne atrodas apmēram 4–5 km attālumā no robežas.

Pārtikas un veterinārais dienests epizootoloģiskos pētījumos ir konstatējis likumsakarību par ĀCM izplatību veicinošiem apstākļiem, kuros galvenā nozīme ir cilvēciskajam faktoram.

Saskaņā ar Ministru kabineta 2004.gada 17.februāra noteikumiem Nr. 83 „Āfrikas cūku mēra likvidēšanas un draudu novēršanas kārtība” (turpmāk – noteikumi Nr. 83) ar ĀCM skartā Latvijas teritorija aptver divas trešdaļas no visas valsts teritorijas.

Igaunijas Republikas, Lietuvas Republikas un Polijas Republikas kompetento iestāžu sniegtā informācija liecina, ka pēdējā mēneša laikā visās trijās šajās Eiropas Savienības dalībvalstīs ir konstatēti saslimšanas gadījumi ar ĀCM mājas cūku vidū.

Ņemot vērā epidemioloģiskos datus par ĀCM izplatības tendencēm, ir konstatēts, ka infekcijas slimības izplatības areāls palielinās un inficēto un saslimušo dzīvnieku skaits, sevišķi mežacūku populācijā, ar katru gadu palielinās, un tas liedz prognozēt pozitīvu tendenci šīs slimības ierobežošanā.

Ņemot vērā darbu, ko PVD ir ieguldījis, īstenojot slimības uzraudzību un kontroli, kā arī daudzās novietnēs dzīvnieku īpašnieku ieviestos biodrošības pasākumus, 2015.gada laikā tika konstatēti tikai 10 ĀCM uzliesmojumi mājas cūku novietnēs. Pēc mājas cūku saslimšanas konstatēšanas kopā tika iznīcinātas 213 cūkas. Visi mājas cūku saslimšanas gadījumi ir atklāti nelielās piemājas saimniecībās, kurās netika nodrošināti biodrošības pasākumi.

Mežacūkām 2015.gada laikā tika reģistrēti 1048 ĀCM saslimšanas gadījumi un laboratoriski ĀCM apstiprināts 626 mirušām un 422 nomedītām mežacūkām. 2015.gada beigās ar ĀCM inficētas mežacūkas bija konstatētas 52 novados (aptverot 184 pagastu un vienas pilsētas teritoriju).

2016.gadā līdz 12.augustam ir konstatēti 723 mežacūku saslimšanas gadījumi ar ĀCM 63 novados (aptverot 193 pagasta un divu pilsētu teritoriju).

Jāuzsver, ka ĀCM apkarošanai mežacūku populācijā joprojām nav pieejamas efektīvas metodes. Dažādos zinātniskos projektos turpinās darbs pie vakcīnas izstrādes.

 Valsts kontrole 2016.gada 29.janvāra vēstulē Nr. 2.4.1-20/2015 “Par Zemkopības ministrijas ziņošanas “Par ieteikumu ieviešanu lietderības revīzijā Nr. 2.4.1-20/2015 “Āfrikas un klasiskā cūku mēra apkarošanai piešķirtā finansējuma izlietojuma izvērtējums”” laika grafiku” norādīja divus ieteikumus saistībā ar ĀCM programmas īstenošanu:

 1) Zemkopības ministrijai izvērtēt iespēju pārskatīt budžeta 70.06.00 apakšprogrammas plānošanu atbilstoši faktiskajiem finansējuma mērķiem, izvērtējot budžeta plānošanas normatīvajos aktos, tai skaitā Ministru kabineta 2012. gada 4. augusta noteikumos Nr. 523 “Noteikumi par budžeta pieprasījumu izstrādāšanas un iesniegšanas pamatprincipiem”, noteikto kārtību;

 2) Zemkopības ministrijai sadarbībā ar PVD izvērtēt finanšu pieprasījuma pamatotību atalgojuma palielinājumam 330 amata vietām 2016. un 2017.gadā un veikt darbības, lai finansējums šim mērķim tiktu plānots atbilstoši faktiskajam amata vietu skaitam (devītās mēnešalgu grupas 26.3. saimes III līmeņa inspektora amats).

**II. PVD darbības ĀCM riska zonās**

 Eiropas Komisijas 2014.gada 9.oktobra Īstenošanas lēmums 2014/709/ES par dzīvnieku veselības kontroles pasākumiem saistībā ar Āfrikas cūku mēri dažās dalībvalstīs un ar ko atceļ īstenošanas lēmumu 2014/178/ES (turpmāk – lēmums 2014/709/ES) nosaka riska zonu teritorijas Latvijā, kā arī reglamentē slimības uzraudzības pasākumus, dzīvnieku kustības, dzīvnieku izcelsmes produktu un dzīvnieku produktu pārvietošanas nosacījumus riska zonu teritorijās **līdz 2019.gada 31.decembrim**. Lēmuma 2014/709/ES prasības ir ietvertas noteikumos Nr. 83.

PVD pilda Veterinārmedicīnas likumā un noteikumos Nr. 83 paredzētos uzdevumus ĀCM apkarošanai un tālākas izplatīšanās ierobežošanai.

Nodrošinot ĀCM ierobežošanu un uzraudzību, PVD inspektori veic šādas darbības:

1) I, II un III riska zonā organizē pārbaudes novietnēs, kurās tiek turēti cūku sugas dzīvnieki, ne mazāk kā divas reizes gadā, bet pārējā Latvijas teritorijas daļā esošajās novietnēs – vienu reizi gadā;

2) noņem paraugus laboratoriskajiem izmeklējumiem un kontrolē dzīvnieku kravas dokumentus, lai pārliecinātos par dzīvnieku veselību un ĀCM vīrusa neesamību pirms to nosūtīšanas uz citu novietni vai kautuvi;

3) uzrauga dzīvnieku un dzīvnieku izcelsmes produktu pārvietošanu starp riska zonām un ārpus tām;

4) kontrolē atsevišķu transportlīdzekļu mazgāšanu un dezinfekciju, kad transportlīdzekļi atstāj riska zonas;

5) konstatējot ĀCM mājas cūku novietnēs, nosaka ierobežojumus un kontrolē to ievērošanu, nodrošina dzīvnieku nokaušanu un iznīcināšanu, kā arī novietnes dezinfekciju un kontrolē dezinfekciju;

6) izņem un iznīcina nomedītos inficētos meža cūku liemeņus, sagatavo atlīdzības saņemšanas dokumentus medniekiem par paraugu noņemšanu un konfiscēto liemeni;

7) sagatavo dokumentu, lai dzīvnieku īpašnieki varētu saņemt kompensāciju par iznīcinātajām slimības skartajām cūkām, iznīcināto dzīvnieku barību, dezinfekcijas izdevumiem, iznīcinātajiem dzīvnieku kautķermeņiem, dzīvnieku izcelsmes produktiem un inventāru saskaņā ar Ministru kabineta 2005. gada 15. marta noteikumiem Nr. 177 „Kārtība, kādā piešķir un dzīvnieku īpašnieks saņem kompensāciju par zaudējumiem, kas radušies valsts uzraudzībā esošās dzīvnieku infekcijas slimības vai epizootijas uzliesmojuma laikā”.

**Biodrošības kontrole novietnēs**

PVD 2015.gadā ir veicis 9086 biodrošības pārbaudes cūku novietnēs un ĀCM uzliesmojumu gadījumos noteiktajās aizsardzības un uzraudzības zonās, kā arī apmeklējis 5969 lauku saimniecības, lai konstatētu uzņēmīgos dzīvniekus.

2016.gadā līdz 1.jūnijam PVD 5500 cūku novietnēs ir veicis biodrošības pārbaudes, pēc inspekcijas secinot, ka biodrošības līmenis novietnēs ir uzlabojies, un tas ir labs rādītājs par ĀCM ierobežojošo pasākumu veiksmīgu īstenošanu.

Biodrošības pārbaudes notiek gan komerciālajās saimniecībās, gan piemājas saimniecībās, lai pārliecinātos par biodrošības pasākumu ieviešanu, veiktu dzīvnieku klīnisko apskati, ņemtu paraugus laboratoriskajiem izmeklējumiem, kontrolētu dokumentus un dzīvnieku atbilstību Lauksaimniecības datu centra datubāzē pieejamai informācijai, kā arī informētu dzīvnieku īpašniekus par nepieciešamajiem aizsardzības pasākumiem saimniecībā pret slimības ierosinātāja iekļūšanu.

**Laboratoriskie izmeklējumi**

Īstenojot ĀCM programmu, 2015. gada laikā ir veikti 29 572 laboratoriskie izmeklējumi, bet 2016.gadā līdz 31.jūlijam – 17 433 laboratoriskie izmeklējumi.

**Mežacūku populācijas uzraudzība un kontrole**

 Tā kā mežacūkas ir ĀCM vīrusa izplatītājas, ir ļoti svarīgi kontrolēt to populācijas blīvumu. PVD sadarbībā ar Valsts meža dienestu nodrošina atbalstu mednieku kolektīviem mežacūku populācijas blīvuma samazināšanai, kad par nomedītajām sieviešu kārtas mežacūkām tiek izmaksāta kompensācija. Īstenojot mežacūku populācijas blīvuma samazināšanas pasākumu, no 2015. gada 20. novembra līdz 2016. gada 31. martam ir nomedītas 11 642 sieviešu kārtas mežacūkas.

 PVD nodrošina nomedīto meža cūku laboratorisko izmeklējumu rezultātu analīzi un, iegūstot pozitīvus laboratoriskos rezultātus izņem un iznīcina liemeņus.

Turklāt tiek savākti un iznīcināti atrasto mirušo mežacūku līķi, kā arī no tiem ņemti paraugi laboratoriskiem izmeklējumiem. 2016. gada 18. janvārī noslēgtā vienošanās ar Latvijas Pašvaldību savienību par mežacūku līķu savākšanu un iznīcināšanu ĀCM skartajās teritorijās paredz, ka visu atrasto mirušo mežacūku līķu savākšana un iznīcināšana tiek organizēta sadarbībā ar vietējām pašvaldībām. Finansējums šim mērķim ir iekļauts ĀCM programmā, un no šī finansējuma pašvaldībām tiek segti izdevumi par veiktajām darbībām. Paraugu no atrastajām mirušajām mežacūkām noņem un tos laboratoriskai izmeklēšanai nosūta PVD inspektori.

PVD nodrošina arī mežacūku līķu un inficēto nomedīto mežacūku liemeņu savākšanu un transportēšanu uz iznīcināšanas iekārtu. Šim mērķim ir izgatavoti un inficētajās zonās izvietoti īpaši konteineri, kas tiek regulāri iztukšoti, tīrīti un dezinficēti.

**Informatīvie pasākumi**

PVD īsteno arī virkni informatīvo pasākumu, lai informētu sabiedrību un dzīvnieku īpašniekus par rīcību ĀCM skartajās teritorijās un par nepieciešamajiem profilakses pasākumiem. Plaša informatīvā kampaņa ir izvērsta jau no 2012. gada, kad Latvijā tika konstatēts Klasiskais cūku mēris. Laikā kopš ĀCM konstatēšanas Latvijā aktuālā informācija tiek ievietota gan PVD, gan Zemkopības ministrijas tīmekļa vietnē, un par aktualitātēm saistībā ar ĀCM izplatību Latvijā un slimības ierobežošanas pasākumiem ikdienā tiek informēti plašsaziņas līdzekļi, lauksaimnieku organizācijas, lauksaimnieki, mednieki, pašvaldības un sabiedrība kopumā. Tiek organizēti semināri gan cūkaudzētājiem, gan medniekiem, gan inficētajā teritorijā dzīvojošiem iedzīvotājiem. Informācija pierobežas teritorijas iedzīvotājiem tiek sagatavota arī krievu valodā.

 Sadarbībā ar novadu pašvaldībām informācija cūku audzētājiem, iedzīvotājiem un medniekiem tiek publicēta novadu informatīvajos laikrakstos, izvietota stendos un citās sabiedriskās vietās, kā arī ievietota novadu un Latvijas Pašvaldību savienības tīmekļa vietnēs.

**III. ĀCM programmas finansēšana**

 Finansējums ĀCM programmas īstenošanai tiek plānots Zemkopības ministrijas budžeta apakšprogrammā 70.06.00 “Izdevumi citu Eiropas Savienības politiku instrumentu projektu un pasākumu īstenošanai”” (ĀCM programmai nepieciešamais finansējums 2017. gadam un turpmākajiem gadiem norādīts informatīvā ziņojuma pielikumā).

 Līdzfinansējumu ĀCM uzraudzībai un kontrolei valstī nodrošina Eiropas Komisijas apstiprinātā ilgtermiņa programma “Āfrikas cūku mēra apkarošana un kontrole”. Ilgtermiņa programmas līdzfinansējums no Eiropas Savienības budžeta par vairākiem programmas pasākumiem (programmas attiecināmām izmaksām, ko Eiropas Komisija programmas apstiprināšanas procesā pieņem kā līdzfinansējamu pozīciju) tiek piešķirts pārsvarā līdz 50% apmērā. Līdzfinansējuma apmēru un līdzfinansējamās pozīcijas Eiropas Komisija katru gadu apstiprina atsevišķi. Tādēļ nav iespējams precīzi aprēķināt EK apstiprinātajai ĀCM programmai Eiropas Komisijas līdzfinansējumu 2017. un turpmākajiem gadiem.

 Tā kā ĀCM programmas darbības nodrošināšanai no valsts budžeta ir nepieciešams finansēt arī tādus pasākumus, kas netiek līdzfinansēti no Eiropas Savienības budžeta, tad pēc programmā īstenoto pasākumu apkopojuma par tās laikā iztērēto kopējo finansējumu valsts budžetā tiek atmaksāts mazāk nekā 50% no kopējā programmai izlietotā finansējuma.

 Jānorāda, ka Eiropas Komisija, izskatot ĀCM programmu 2016. gadam, nolēma piešķirt līdzfinansējumu līdz 75% apmērā par nomedītām 16 000 sieviešu kārtas mežacūkām.

**IV. Par PVD uz laiku piešķirtajām papildu amata vietām un nepieciešamību pagarināt tām noteikto termiņu**

Lai nodrošinātu ĀCM programmas īstenošanu, Ministru kabinets 2014. gada 4. septembrī pieņēma lēmumu (sēdes protokols Nr. 47 1. §), Zemkopības ministrijai uz laiku no 2014. gada 1. oktobra līdz 2017. gada 31. decembrim papildus izveidot 20 amata vietas PVD, kā arī noteica nepieciešamā finansējuma apmēru un tā avotu (valsts budžeta apakšprogramma 70.06.00).

Izvērtējot PVD inspektoru darbības un noslogotību, ir secināts, ka patlaban noteikto reglamentu attiecībā uz normatīvajos aktos noteikto pārbaužu biežumu PVD nav iespējams ievērot, jo visi inspektori (galvenokārt Vidzemes un Latgales reģionā) tiek iesaistīti ĀCM apkarošanas un uzraudzības pasākumos. Papildus šiem pasākumiem ir jānodrošina pastiprināta izsekojamības kontrole dzīvniekiem, dzīvnieku produktiem un dzīvnieku izcelsmes produktiem visā valsts teritorijā.

Laikā no 2008. līdz 2010. gadam PVD amata vietu skaits tika samazināts par 443,5 amata vietām, neskaitot to amata vietu samazinājumu, kas veidojās pēc PVD reorganizācijas (no PVD tika nodalīta laboratorija un izveidots Pārtikas drošības, dzīvnieku veselības un vides zinātniskais institūts „BIOR”).

2008. gada sākumā PVD bija 1341 amata vieta, bet 2016. gadā – 621 amata vieta, no tām – 335 inspektoru amata vietas (t.sk. 5 vietas robežkontroles punkta “Vientuļi” darbības nodrošināšanai no 2015. gada oktobra). Šajā laikposmā PVD štats tika samazināts par 133 inspektoru amata vietām (29% samazinājums).

 Saskaņā ar Atlīdzības uzskaites sistēmas datiem (Ministru kabineta 2010. gada 21. jūnija noteikumu Nr.541 “Noteikumi par valsts un pašvaldību institūciju amatpersonu un darbinieku atlīdzības uzskaites sistēmu” 14.pielikumam) periodā no  2016. gada janvāra līdz maijam  Pārtikas un veterinārajā dienestā ir 18 – 19 vakantas inspektoru amata vietas (26.3 amata saime, IIIA līmenis, 9. mēnešalgu grupa). Visas minētās vakances ir īslaicīgas, jo notiek darbaspēka rotācija – vispārpieņemtās normas (6%) ietvaros. Uz visām vakantajām amatu vietām regulāri tiek sludināti amatu konkursi (informācija ir publiski pieejama vietnē [www.vestnesis.lv](http://www.vestnesis.lv)).

Vakanču galvenais iemesls ir darba samaksas apmērs un paaudžu maiņa PVD kolektīvā, kā arī inspektoru lielās atbildības un slodzes dēļ. Ja netiktu uz laiku piešķirtas 20 papildu amatu vietas ĀCM pasākumu īstenošanai, kopējā personāla noslodze būtu vēl vairāk pieaugusi un darbu būtu pametuši vēl vairāk inspektoru.

Šogad līdz 27. jūlijam amatā ir iecelti 15 inspektori, bet atbrīvoti no amata - 18 inspektori.

 ĀCM Latvijas teritorijā ir visplašāk izplatījies Latgales un Vidzemes reģionos. Latgalē salīdzinājumā ar pārējo Latvijas teritoriju ir ļoti liels cūku novietņu skaits, kurās jāveic dažādi uzraudzības pasākumi. Inspektori no Zemgales un Kurzemes PVD teritoriālajām struktūrvienībām regulāri tiek komandēti darbā uz Latgales reģionu, lai tur nodrošinātu obligāto ĀCM uzraudzības pasākumu īstenošanu.

 Neskatoties uz samazināto uzraudzības reglamentu iepriekš minētajās uzraudzības jomās saistībā ar nepieciešamību nodrošināt visus nepieciešamos pasākumus aktuālajā ĀCM jomā, ir būtiski pieaudzis PVD veikto inspekciju skaits lauksaimniecības dzīvnieku novietnēs (skat. attēlu: novietņu pārbaužu skaits). Prognozējams, ka 2016. gadā pārbaužu skaits palielināsies, jo kopš gada sākumu jau ir veiktas 9240 pārbaudes.

Ņemot vērā piešķirtās amatu vietas un finansējumu piemaksām saskaņā ar iepriekšējo informatīvo ziņojumu, ir izdevies mazināt darbinieku straujāku aizplūšanu no PVD, un nodrošināt PVD funkciju izpildi minimālā līmenī, nesamazinot izpildes kvalitāti.

  Līdz šim PVD ir izdevies līdz minimumam samazināt mājas cūku saslimšanu ar ĀCM (salīdzinot ar pārējām Baltijas valstīm). Mežacūku populācijā ĀCM izplatības teritorija kopš 2015. gada vasaras ir palielinājusies vairākkārtīgi. Pateicoties uz laiku piešķirtajām 20 inspektoru amatu vietām, PVD ir spējis nodrošināt biodrošības uzraudzību.

Salīdzinot ar privāti praktizējošo veterinārārstu atalgojumu, PVD inspektora atalgojums ir zemāks, tomēr atsevišķās jomās prasības inspektoru kvalifikācijai ir būtiski augstākas (inspektora sākotnējais apmācību periods ilgst 4-6 mēnešus).



ĀCM riska zonas teritorijas turpina paplašināties un saskaņā ar Komisijas 2015. gada 18. decembra Īstenošanas lēmumu (ES) 2015/2433, ar ko attiecībā uz dzīvnieku veselības kontroles pasākumiem saistībā ar Āfrikas cūku mēri dažās dalībvalstīs groza Komisijas Īstenošanas lēmumu 2014/709/ES, lēmuma 2014/709/ES darbības laiks ir pagarināts līdz 2019. gada 31. decembrim, kā arī irmainījusies cūku pārvietošanas kārtība, nosakot papildu pienākumus PVD inspektoriem.

Ministru kabinets 2014. gada 4. septembrī pieņēma lēmumu 20 papildu štata vietas izveidot uz laiku līdz 2017. gada 31. decembrim. 2017. gadā, ņemot vērā ĀCM epizootisko situāciju, būs nepieciešams izvērtēt jautājumu par 20 papildus piešķirto štata vietu termiņa pagarināšanas nepieciešamību. Šo jautājumu plānots skatīt likumprojekta „Par vidēja termiņa budžeta ietvaru 2018., 2019. un 2020. gadam” un likumprojekta „Par valsts budžetu 2018. gadam” sagatavošanas procesā kopā ar visu ministriju un citu centrālo valsts iestāžu jauno politikas iniciatīvu pieteikumiem.

**V. Inspektoru atalgojuma palielinājuma aprēķins un piemaksu aprēķins**

 2016. gada 2. augusta Ministru kabineta sēdē tika apstiprināti grozījumi Ministru kabineta 2004. gada 17. februāra noteikumos Nr.83 “Āfrikas cūku mēra likvidēšanas un draudu novēršanas kārtība” (d.k. 5.3.apakšpunkts, TA-1620), kuri paplašina ĀCM ierobežojumu zonas. Ņemot vērā to, ka jauns ĀCM uzliesmojuma gadījums mežacūkām ir konstatēts jau Tukuma novada Slampes pagastā, līdz ar to ĀCM ierobežojuma zonas skar jau divas trešdaļas Latvijas teritorijas. Ņemot vērā epidemioloģiskās situācijas attīstību, PVD inspektoriem būtiski palielinās darba apjoms un noslogojums.

Lai arī turpmāk nodrošinātu konkurētspējīgu atalgojumu un izvairītos no personāla straujas mainības mazā atalgojuma un lielās slodzes dēļ, saglabājams ar Ministru kabineta 2014. gada 4. septembra lēmumu (sēdes protokols Nr. 47 1. §) noteiktais atalgojuma palielinājums PVD teritoriālo struktūrvienību un robežkontroles punktu darbiniekiem ar inspektora pilnvarojumu. 2014. gada 4. septembra Ministru kabineta sēdē izskatītajā informatīvajā ziņojumā netika precīzi norādītas 330 inspektoru amatu vietu saimes un līmeņi.

330 amata vietu atšifrējums:

– 83 veterinārie inspektori – 26.3.saime, IIIA līmenis;

– 144 pārtikas inspektori – 26.3.saime, IIIA līmenis;

– 12 valsts vecākie veterinārie inspektori un 12 valsts vecākie pārtikas inspektori (PVD teritoriālo struktūrvienību vadītāji un vietnieki, kuri papildus tiešajam inspektora darbam veic uzraudzības plānošanas funkciju) – 26.3.saime, IV un V līmenis;

– 49 robežkontroles inspektori – 26.3.saime, IIIA līmenis;

– 30 robežkontroles punktu (sektora) vadītāji un vietnieki, kuri papildus tiešajam inspektora darbam ir atbildīgi par konkrētu uzraudzības jomu – 26.3.saime, IV un V līmenis.

Piemaksu nosaka vidēji 22% apmērā un tā tiek diferencēta atbilstoši katra inspektora darba ieguldījumam, ievērojot Valsts un pašvaldību institūciju amatpersonu un darbinieku atlīdzības likumā noteikto. Tam 2017. gadā ir nepieciešams papildus **43 068,64 *euro***, kā arī 2018. un 2019. gadā ir nepieciešams papildu finansējums **818 304,22 *euro*** apmērā ik gadu (atšifrējumu skatīt Informatīvā ziņojuma pielikuma 3.punktā).

Informatīvā ziņojuma pielikuma 4.punktā ir norādīts papildus nepieciešamais finansējuma apmērs piemaksām par virsstundu darbu un par pasākumu koordinēšanas darbu. Virsstundu darba apjomu nav iespējams precīzi noteikt, jo tas ir atkarīgs no ĀCM epidemioloģiskās situācijas valstī, kā arī no tā vai tiks pagarināts termiņš uz laiku piešķirtajām papildu amata vietām. Tādēļ informatīvā ziņojuma pielikuma 4.punktā virsstundu darba apmaksai nepieciešamā finansējuma plānošana tiek veikta, balstoties uz iepriekšējā perioda faktiskajiem izpildes datiem un palielinot par virsstundām izmaksāto finansējumu par 30% (aptuveni 2750 virsstundas), jo ĀCM ierobežojumu teritorija 2016. gadā būtiski ir paplašināta. Informatīvā ziņojuma pielikuma 4.punkta komentāru sadaļā ir iekļauts provizoriskais virsstundu darba apjoma aprēķins.

Par koordinēšanas darbu atbildīgajiem speciālistiem PVD centrālajā aparātā piemaksas regulāri tiek pārskatītas, jo mainās koordinēšanas darbā iesaistītās personas atkarībā no veicamajām aktivitātēm (piemēram, liela apjoma dokumentācijas sagatavošana iesniegšanai Eiropas Komisijā, līdzdalība kampaņveida pasākumos, virsuzraudzība teritoriālajās struktūrvienībās un robežkontroles punktos, EK ārpuskārtas auditi u.tml.).

**VI. Par Valsts kontroles 2015.gada ziņojumā norādīto trūkumu novēršanu un problēmām dažu pasākumu īstenošanā**

 Valsts kontrole revīzijas Nr. 2.4.1-20/2015 ziņojumā norādīja uz nepieciešamību Zemkopības ministrijai izvērtēt iespēju pārskatīt budžeta 70.06.00 apakšprogrammas plānošanu atbilstoši faktiskajiem finansējuma mērķiem.

 No Valsts kontroles ieteikuma izriet, ka ĀCM programmas finansējums ir jāsadala divās daļās: vienā daļā ir jānosaka finansējuma apmērs par tiem PVD pasākumiem, kas netiek līdzfinansēti no Eiropas Savienības budžeta, bet otrā daļā – par tiem PVD pasākumiem, kas tiek līdzfinansēti no Eiropas Savienības budžeta. Tas nozīmē, ka valstī tiks apstiprinātas divas ĀCM programmas ar dažādiem finansējuma avotiem. Zemkopības ministrija uzskata, ka šāds programmas sadalījums apgrūtina pašas programmas administrēšanu, turklāt nav iespējams paredzēt Eiropas Komisijas turpmākos lēmumus par tiem pasākumiem, kuriem nākamajā plānošanas periodā tiks piešķirts līdzfinansējums un kuriem – ne. Jānorāda, ka Eiropas Komisija lēmumu par līdzfinansējuma apmēru un līdzfinansējamām pozīcijām pieņem tikai kārtējā gada pirmajos mēnešos (piemēram, 2016. gada programma, līdzfinansējamie pasākumi un līdzfinansējuma apmērs tika apstiprināts 2016. gada 29. janvārī), tomēr pasākumi uzraudzības jomā ir jāīsteno bez pārtraukuma, lai neradītu labvēlīgus apstākļus slimības izplatībai. Tā kā budžeta plānošana nākamajam gadam notiek vairākus mēnešus pirms kārtējā gada sākuma, nav iespējams pamatbudžetā laikus iekļaut finansējumu nākamajā gadā paredzētajiem pasākumiem, jo nav skaidra plānoto izdevumu struktūra tik tālam periodam, nav zināmi līdzfinansējamie pasākumi u.tml.

 Ievērojot minēto, kā arī to, ka ĀCM programma un tās īstenošana ir pietiekami caurskatāms process, Zemkopības ministrija uzskata, ka nav pamatoti un lietderīgi to sadalīt divās programmās ar atšķirīgiem finansējuma avotiem.

 Tāpat Valsts kontrole revīzijas Nr. 2.4.1-20/2015 ziņojumā norādīja, ka ir jāizvērtē finanšu pieprasījuma pamatotība atalgojuma palielinājumam 330 amata vietām 2016. un 2017. gadā.

 Zemkopības ministrija ir izvērtējusi atalgojuma palielinājumu PVD darbiniekiem ar inspektora pilnvarojumu un uzskata, ka optimāls risinājums atalgojuma konkurētspējas nodrošināšanai ir noteikt piemaksas vidēji 22% apmērā, diferencējot tās atbilstoši katra inspektora darba ieguldījumam, ievērojot Valsts un pašvaldību institūciju amatpersonu un darbinieku atlīdzības likumā noteikto kārtību.

 Valsts kontrole revīzijas Nr. 2.4.1-20/2015 ziņojumā norādīja, ka no 14 iegādātajiem transportlīdzekļiem tikai 11 tiek izmantoti atbilstoši mērķim – ĀCM programmā noteikto pasākumu īstenošanai. Jāpaskaidro, ka 3 no 14 iegādātiem automobiļiem sākotnēji netika nodoti teritoriālo struktūrvienību lietošanā, lai izvērtētu 2014. gada decembrī iegādāto automobiļu pielietojuma maksimālu lietderīgumu un efektivitāti. Viens automobilis tika nodots valsts galvenajam pārtikas un veterinārajam inspektoram, un divi tika izmantoti PVD centrālā aparāta inspektoru un darbinieku dienesta funkciju pildīšanai.

 Izvērtējot transportlīdzekļu nodrošinājumu teritoriālajās struktūrvienībās un to optimālo noslodzi, visi trīs iepriekšminētie automobiļi tika nodoti PVD teritoriālo struktūrvienību rīcībā. Minēto faktu apliecina 2015. gada 27. maija un 2015. gada 8. oktobra pamatlīdzekļu pārvietošanas dokumenti.

 Tātad 2015. gadā visus 14 automobiļus izmantoja un joprojām izmanto PVD inspektori valsts uzraudzības un kontroles funkciju nodrošināšanai.

**VII. Kopsavilkums**

**Kopsavilkums par apstiprināto un papildus nepieciešamo finansējumu**

**2016.–2019. gadā**\*



\* tabulā norādītais ES un VB līdzfinansējums turpmākajiem gadiem ir provizorisks, jo to precīzi var aprēķināt tikai pēc tam, kad Eiropas Komisija ir apstiprinājusi ĀCM uzraudzības un apkarošanas programmu konkrētajam gadam, norādot ES līdzfinansējuma pozīcijas un līdzfinansējuma apmēru;

*\*\** aprēķinot apstiprinātā finansējuma ES līdzfinansējuma daļu 2018. gadā, tiek pieņemts, ka ES līdzfinansējuma daļa ir 25,73% no kopējām izmaksām.

Zemkopības ministrija saskaņā ar Eiropas Parlamenta un Padomes 2014. gada 15. maija Regulu (ES) Nr.652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, un ar ko groza Padomes Direktīvas 98/56/EK, 2000/29/EK un 2008/90/EK, Eiropas Parlamenta un Padomes Regulas (EK) Nr.178/2002, (EK) Nr.882/2004 un (EK) Nr.396/2005, Eiropas Parlamenta un Padomes Direktīvu 2009/128/EK un Eiropas Parlamenta un Padomes Regulu (EK) Nr.1107/2009 un atceļ Padomes Lēmumus 66/399/EEK, 76/894/EEK un 2009/470/EK, iesniegs pieprasījumu Eiropas Komisijā, lai nodrošinātu, ka valsts budžetā daļēji tiktu atgūti Āfrikas cūku mēra uzraudzības un apkarošanas programmai izlietotie līdzekļi.

|  |  |  |
| --- | --- | --- |
| Zemkopības ministra p. i.  |  | U. Augulis |

17.08.2016. 16:13

3456

S.Rubene

67027064, Sigita.Rubene@zm.gov.lv